Kodie Curran

Kodie Curran (født 18. desember 1989) er en canadisk ishockeyspiller som spiller for den NHL-klubben Anaheim Ducks.

Han var med da Esbjerg Energy vant sitt første danske mesterskap på 13 år i 2016-17-sesongen. I sluttspillets siste kamp hadde Curran assist på det avgjørende målet i første overtidsperiode.

Han ble klar for Storhamar i juni 2017, etter en sesong i den danske ligaen hvor han produserte flest poeng av alle backene. Da Patrick Thoresen forlot Storhamar til fordel for SKA St. Petersburg i november ble Curran gjort til kaptein.

Storhamar vant både ligaen og sluttspillet i 2017-18-sesongen. Curran ble sluttspillets poengkonge, med 29 poeng på 14 kamper. Curran ble stemt inn på årets lag i Get-ligaen 2017-18, og kåret til årets spiller i Get-ligaen.

Foran 2018-19-sesongen gikk han til den svenske klubben Rögle BK, som spiller i SHL. Der fikk han en svak start, men var før halvspilt sesong en av de beste backene i SHL. Han fikk fornyet kontrakt i desember 2018. Sesongen etter ble enda bedre, og under SHL Awards, som ble utdelt i april 2020, ble Curran kåret til årets back og den mest verdifulle spilleren. Han fikk også Gullhjelmen, en pris som deles ut til SHL-ligaens mest verdifulle spiller av spillerne selv.

Fra sommeren 2020 ble egentlig Curran klar for KHL-klubben Avangard Omsk, men ikke lenge etterpå kom Anaheim Ducks på banen, og Curran gikk dit i stedet og har signert en toårskontrakt.

Meritter
 Dansk sluttspillsmester: 2016-17
 Norsk seriemester: 2017-18
 Norsk sluttspillsmester: 2017-18

Referanser

Eksterne lenker 
 

Canadiske ishockeyspillere
Ishockeyspillere for Storhamar Hockey
Personer fra Calgary
Utenlandske ishockeyspillere i Norge